Henriette Kjær (KF), 2004-03-23:
Forslagsstillerne vil gerne ændre på reguleringen af folkepensionen, og det skal ske ved, at grundbeløbet reguleres mindre end i dag.
Til gengæld skal pensionstillægget reguleres mere.
Jeg synes, det er en rigtig dårlig idé at begynde at ændre ved reguleringen af folkepensionen.
Hvis vi begynder at regulere eller at pille ved reguleringen, så ændrer vi ved nogle grundlæggende principper for folkepensionen.
Det skal der være meget gode, for ikke at sige tvingende grunde til. Det mener jeg ikke at der er her.
Jeg er heller ikke enig i, at der er grundlag for at påstå, at den økonomiske ulighed i alderdommen er stigende.
Den større udbredelse af supplerende pensionsordninger betyder f.eks., at spredningen i arbejdsmarkedspensioner fremover vil blive mindre. Vi har for nylig fået en særdeles grundig belysning af de ældres økonomiske vilkår.
Jeg tænker på rapporten fra efteråret om de ældres økonomiske vilkår.
Rapporten slår også fast, at spredningen i arbejdsmarkedspensionerne bliver mindre fremover.
Samtidig vil andelen af folkepensionister, der modtager ATP, stige væsentligt.
Jeg er således ikke enig i forudsætningerne for forslaget.
Der vil selvfølgelig også i fremtiden være nogle, der ikke har supplerende indtægter eller formue af betydning, men her har vi jo i forvejen en række særlige ydelser som f.eks. nu den supplerende pensionsydelse, der er meget mere målrettet.
Jeg mener derfor ikke, at der er grundlag for at foreslå ændringer af de helt grundlæggende regler for folkepensionen, som i dag reguleres som alle andre overførselsindkomster.
Og det mener jeg er meget vigtigt at holde fast ved.
Det er regeringens opfattelse, at folkepensionen med grundbeløb og pensionstillæg skal være det trygge og sikre grundlag for nuværende og kommende pensionister.
Det var også hovedbudskabet i den aftale om folkepensionen, som blev indgået mellem en række partier i september 2000.
Derfor bør der ikke ændres ved reguleringen.
Det vil kun skabe usikkerhed om folkepensionens fremtid, og det mener jeg ikke at nogen kan være interesseret i.
Faktisk var formålet med aftalen om folkepensionen netop et forsøg på en gang for alle at skabe tryghed og sikkerhed om folkepensionen.
Vi bør derfor ikke nu komme og foreslå forringelser af grundbeløbet, heller ikke selv om det for nogle vil blive modsvaret af et højere pensionstillæg - for nogle, ja, men ikke for alle.
Jeg mener også, at det er et helt forkert signal at sende på nuværende tidspunkt.
En række supplerende arbejdsmarkedspensionsordninger er under opbygning.
Det er en udvikling, som vi skal hilse velkommen.
Det giver flere mulighed for at sikre sig en pension, der står i et passende forhold til deres indtægt som erhvervsaktive.
Nej, de økonomisk dårligst stillede pensionister bør ikke tilgodeses ved at ændre satsreguleringen.
Det må ske på en anden måde.
Efter regeringens opfattelse er der derfor ikke grundlag for de foreslåede ændringer.
Som nævnt i beslutningsforslaget er det desuden omfattet af satspuljeforliget.
Og jeg har svært ved at se begrundelsen for allerede nu at skulle ændre ved den aftale.
Udgifterne ved forslaget skal finansieres af satspuljen, og nu anvendes satspuljen jo til initiativer for folkepensionister samt selvfølgelig også andre overførselsmodtagere og svage grupper, og det giver mulighed for en målrettet indsats til gavn også for de vanskeligst stillede folkepensionister.
Og det synes jeg vi skal holde fast ved.
Så lad mig afslutningsvis gentage, at jeg mener, grundlaget for beslutningsforslaget er forkert, og at indholdet er i strid med de grundlæggende principper for folkepension, samtidig med at det kan skabe utryghed.
Og det mener jeg vi bør bestræbe os på at undgå.
Og derfor kan regeringen ikke støtte forslaget.